"ฟิลลิป" เชียร์พอร์ตเสี่ยงสูงหวังกำไร10%
บล.ฟิลลิป แนะจัดพอร์ตเสี่ยงสูง ลงทุนหุ้นไทย-ตปท.-อสังหาฯ 70% หวังผลตอบแทนปีละ 10-12%
9 ก.พ. 2559

บล.ฟิลลิป แนะจัดพอร์ตเสี่ยงสูง ลงทุนหุ้นไทย-ตปท.-อสังหาฯ 70% หวังผลตอบแทนปีละ 10-12%
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) เปิดเผยว่า นักลงทุนที่สามารถรับความเสี่ยงจากการลงทุนต่างประเทศได้แนะนำให้จัดพอร์ตสำหรับปี 2559 โดยลงทุนในสินทรัพย์เสี่ยงสูงประมาณ 70% และสินทรัพย์เสี่ยงต่ำประมาณ 30% ซึ่งคาดหวังผลตอบแทน 10-12% ต่อปี โดยถือครองไว้ประมาณ 2-3 ปี เพราะจะทำให้ความเสี่ยงโดยรวมไม่สูงมากนัก
“การดำเนินนโยบายการเงินสวนทางกันของธนาคารกลาง มีโอกาสจะทำให้เกิดความผันผวนของการไหลไปมาระหว่างประเทศและความผันผวนในตลาดหุ้นมากกว่าปกติ แต่การจัดพอร์ตที่ดีจะสามารถช่วยลดความผันผวนและช่วยให้บรรลุเป้าหมายการลงทุนในระยะยาวได้” นายสานุพงศ์ กล่าว
ทั้งนี้ ในสินทรัพย์เสี่ยง 70% ประกอบด้วยหุ้นไทย 35% โดยแนะนำกองทุนที่เน้นเลือกหุ้นรายตัวและมีความผันผวนไม่สูง เช่น TLowbeta, 1AMSET 50 และ ABSM
สำหรับหุ้นต่างประเทศ ประกอบด้วย หุ้นจีน 10% แนะนำกองทุน K-CHINA หรือ TMBCOF ซึ่งเน้นลงทุนธีมการปฏิรูปเศรษฐกิจที่พึ่งพาการบริโภคในประเทศและการขยายเมือง ขณะที่หุ้นยุโรป 10% แนะนำกองทุน KF-HEUROPE เน้นเลือกหุ้นรายตัวที่มีโอกาสที่ราคาจะเพิ่มขึ้น หุ้นญี่ปุ่น 10% แนะนำกองทุน SCBNK225 และกองทุนหุ้นกลุ่มเฮลท์แคร์อีก 5%
ขณะที่ตราสารหนี้ในประเทศ 10% แนะนำกองทุน K-FIXED ตราสารหนี้ต่างประเทศ 5% แนะนำ ISMART และกองทุนอสังหาฯ M-PROP DIV อีก 5% โดยส่วนที่เก็บเป็นเงินสด 10% แนะนำลงทุนกองทุน P-CASH